title: Regulamentul de punere în aplicare (UE) 2016/1056 al Comisiei din 29 iunie 2016 de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active glifosat (Text cu relevanță pentru SEE)

text:
               30.6.2016

               RO

               Jurnalul Oficial al Uniunii Europene

               L 173/52

         REGULAMENTUL DE PUNERE ÎN APLICARE (UE) 2016/1056 AL COMISIEI
   din 29 iunie 2016
   de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active glifosat
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
   întrucât:

               (1)

               Partea A din anexa la Regulamentul de punere în aplicare (UE) nr. 540/2011 al Comisiei (2) stabilește substanțele active considerate aprobate în conformitate cu Regulamentul (CE) nr. 1107/2009.

               (2)

               Perioada de aprobare a substanței active glifosat va expira la 30 iunie 2016. O cerere de reînnoire a includerii substanței respective în anexa I la Directiva 91/414/CEE a Consiliului (3) a fost depusă în conformitate cu articolul 4 din Regulamentul (UE) nr. 1141/2010 al Comisiei (4).

               (3)

               Datorită faptului că evaluarea substanței și decizia privind reînnoirea aprobării au fost amânate din motive independente de voința solicitantului, este posibil ca aprobarea substanței active să expire înainte de adoptarea unei decizii privind reînnoirea sa.

               (4)

               Ca urmare a constatărilor Agenției Internaționale pentru Cercetare în Domeniul Cancerului în ceea ce privește potențialul cancerigen al glifosatului, la 29 aprilie 2015, Comisia a solicitat Autorității Europene pentru Siguranța Alimentară (denumită în continuare „autoritatea”) să revizuiască informațiile care stau la baza respectivelor constatări și să le includă în concluziile sale. În contextul procedurii de evaluare prevăzute în Regulamentul (CE) nr. 1107/2009, autoritatea a concluzionat că este puțin probabil ca glifosatul să fie cancerigen pentru oameni și că dovezile disponibile nu ar justifica clasificarea armonizată a glifosatului în conformitate cu Regulamentul (CE) nr. 1272/2008 (5) în ceea ce privește potențialul său cancerigen. În acest context, autoritatea a reamintit, însă, că propunerile sale de clasificare formulate în contextul procedurii de evaluare prevăzute în Regulamentul (CE) nr. 1107/2009 nu sunt propuneri oficiale de clasificare armonizată în conformitate cu Regulamentul (CE) nr. 1272/2008.

               (5)

               La data de 22 iulie 2015 (6), statul membru raportor a indicat intenția sa de a prezenta un dosar privind clasificarea armonizată a glifosatului, inclusiv pentru clasa de pericol referitoare la cancerigenitate, în conformitate cu articolul 37 din Regulamentul (CE) nr. 1272/2008. La data de 17 martie 2016, statul membru raportor a prezentat acest dosar Agenției Europene pentru Produse Chimice, care trebuie să emită un aviz în conformitate cu articolul 37 alineatul (4) din Regulamentul (CE) nr. 1272/2008.

               (6)

               Constatările Agenției Internaționale pentru Cercetare în Domeniul Cancerului și propunerea de clasificare a autorității în ceea ce privește potențialul cancerigen al glifosatului sunt divergente. În plus, procedura de clasificare armonizată a glifosatului a fost deja inițiată. Discuțiile purtate la 18 și 19 mai 2016 în cadrul Comitetului permanent pentru plante, animale, produse alimentare și hrană pentru animale au arătat că, în situația specifică a glifosatului, o serie de state membre, în calitate de responsabili cu gestionarea riscurilor, au considerat că era necesar să aibă avizul Comitetului pentru evaluarea riscurilor din cadrul Agenției Europene pentru Produse Chimice cu privire la clasificarea armonizată în ceea ce privește cancerigenitatea glifosatului, înainte de luarea unei decizii cu privire la reînnoirea aprobării, deoarece un astfel de aviz ar putea fi relevant pentru aprobarea pe baza criteriilor prevăzute în Regulamentul (CE) nr. 1107/2009.

               (7)

               Având în vedere timpul necesar pentru evaluarea dosarului privind clasificarea armonizată, este necesar să se prelungească perioada de aprobare a substanței active până la finalul unei perioade de șase luni de la data primirii de către Comisie a avizului emis de Comitetul pentru evaluarea riscurilor din cadrul Agenției Europene pentru Produse Chimice, însă nu mai târziu de 31 decembrie 2017. După ce va primi avizul Comitetului pentru evaluarea riscurilor din cadrul Agenției Europene pentru Produse Chimice, Comisia va comunica data primirii în Jurnalul Oficial al Uniunii Europene.

               (8)

               Având în vedere scopul articolului 17 primul paragraf din Regulamentul (CE) nr. 1107/2009, în cazul în care, după primirea avizului emis de Comitetul pentru evaluarea riscurilor din cadrul Agenției Europene pentru Produse Chimice, Comisia ar adopta un regulament care prevede că aprobarea glifosatului nu este reînnoită deoarece nu sunt îndeplinite criteriile de aprobare, Comisia va stabili data de expirare a perioadei de aprobare la data intrării în vigoare a regulamentului care prevede că aprobarea glifosatului nu este reînnoită, chiar dacă această dată este anterioară datei de expirare a aprobării.

               (9)

               Luând în considerare prelungirea perioadei de aprobare a glifosatului prezentată în considerentele precedente și în lumina preocupărilor identificate de autoritate în ceea ce privește utilizarea substanței auxiliare polioxietilenamină (CAS nr. 61791-26-2) în produse de protecție a plantelor care conțin glifosat, Comisia va iniția cât mai curând posibil o revizuire a aprobării glifosatului în conformitate cu articolul 21 din Regulamentul (CE) nr. 1107/2009.

               (10)

               Prin urmare, Regulamentul de punere în aplicare (UE) nr. 540/2011 ar trebui modificat în consecință.

               (11)

               Ținând seama de faptul că aprobarea actuală a glifosatului expiră la 30 iunie 2016, prezentul regulament ar trebui să intre în vigoare cât mai curând posibil.

               (12)

               Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președintele său. S-a considerat necesar un act de punere în aplicare, iar președintele a prezentat proiectul actului de punere în aplicare Comitetului de apel în vederea unor deliberări suplimentare. Comitetul de apel nu a emis un aviz,

         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 540/2011
   În a șasea coloană, „Expirarea aprobării”, de la rubrica 25 pentru glifosat din partea A a anexei la Regulamentul de punere în aplicare (UE) nr. 540/2011, textul „30 iunie 2016” se înlocuiește cu textul „la șase luni de la data primirii de către Comisie a avizului emis de Comitetul pentru evaluarea riscurilor din cadrul Agenției Europene pentru Produse Chimice sau data de 31 decembrie 2017, dacă această dată este anterioară datei primirii avizului”.
   Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2016.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

      (4)  Regulamentul (UE) nr. 1141/2010 al Comisiei din 7 decembrie 2010 de stabilire a procedurii de reînnoire a includerii unui al doilea grup de substanțe active în anexa I la Directiva 91/414/CEE a Consiliului și de stabilire a listei substanțelor în cauză (JO L 322, 8.12.2010, p. 10).

      (5)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

      (6)  Registrul de intenții al ECHA. Disponibil online la adresa: echa.europa.eu/web/guest/addressing-chemicals-of-concern/registry-of-intentions


title: Regulamentul de punere în aplicare (UE) nr. 436/2014 al Comisiei din 23 aprilie 2014 de înregistrare a unei denumiri în Registrul denumirilor de origine protejate și al indicațiilor geografice protejate [Piranska sol (DOP)]

text:
               30.4.2014

               RO

               Jurnalul Oficial al Uniunii Europene

               L 128/62

         REGULAMENTUL DE PUNERE ÎN APLICARE (UE) NR. 436/2014 AL COMISIEI
   din 23 aprilie 2014
   de înregistrare a unei denumiri în Registrul denumirilor de origine protejate și al indicațiilor geografice protejate [Piranska sol (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Piranska sol” depusă de Slovenia a fost publicată în Jurnalul Oficial al Uniunii Europene
                   (2).

               (2)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Piranska sol” trebuie, prin urmare, înregistrată,

         ADOPTĂ PREZENTUL REGULAMENT:
   Articolul 1
   Se înregistrează denumirea care figurează în anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 aprilie 2014.

            Pentru Comisie,

            pentru președinte

         Dacian CIOLOȘ

            Membru al Comisiei

      (1)  JO L 343, 14.12.2012, p. 1.

      (2)  JO C 353, 3.12.2013, p. 15.

      ANEXĂ
      Produse agricole destinate consumului uman enumerate în anexa I la tratat:

         Clasa 1.8. Alte produse din anexa I la tratat (condimente etc.)

      SLOVENIA
      Piranska sol (DOP)


title: Regulamentul de punere în aplicare (UE) 2017/1529 al Comisiei din 7 septembrie 2017 de aprobare a substanței de bază clorură de sodiu, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE. )

text:
               8.9.2017

               RO

               Jurnalul Oficial al Uniunii Europene

               L 232/1

         REGULAMENTUL DE PUNERE ÎN APLICARE (UE) 2017/1529 AL COMISIEI
   din 7 septembrie 2017
   de aprobare a substanței de bază clorură de sodiu, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),
   întrucât:

               (1)

               În conformitate cu articolul 23 alineatul (3) din Regulamentul (CE) nr. 1107/2009, Comisia a primit, la 7 iunie 2016, din partea Agriculture and Horticulture Development Board din Regatul Unit și a Institut Technique de l'Agriculture Biologique (ITAB) o cerere de aprobare a sării ca substanță de bază pentru utilizarea ca fungicid pentru ciuperci. În plus, Comisia a primit, la 21 iulie 2016, o cerere din partea ITAB pentru aprobarea sării de mare ca substanță de bază pentru utilizarea ca fungicid și insecticid pentru struguri. Având în vedere că ambele solicitări privesc substanța clorură de sodiu de calitate alimentară, cererile au fost fuzionate. Cererile au fost însoțite de informațiile solicitate la articolul 23 alineatul (3) al doilea paragraf din Regulamentul (CE) nr. 1107/2009.

               (2)

               Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 20 ianuarie 2017, autoritatea a prezentat Comisiei un raport tehnic privind substanța clorură de sodiu (2). La 23 martie 2017, Comisia a prezentat Comitetului permanent pentru plante, animale, produse alimentare și hrană pentru animale raportul de examinare (3) și proiectul prezentului regulament, pe care le-a finalizat pentru reuniunea comitetului respectiv din 20 iulie 2017.

               (3)

               Documentația furnizată de solicitant arată că clorura de sodiu îndeplinește criteriile unui produs alimentar, astfel cum este definit la articolul 2 din Regulamentul (CE) nr. 178/2002 al Parlamentului European și al Consiliului (4). În plus, substanța nu este folosită predominant în scopul protecției plantelor, dar este totuși utilă pentru protecția plantelor în compoziția unui produs constând în substanța respectivă și apă. Prin urmare, această substanță trebuie considerată substanță de bază.

               (4)

               Din examinările efectuate reiese că este de așteptat ca substanța clorură de sodiu să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizările examinate și detaliate în raportul de examinare elaborat de Comisie. Prin urmare, este oportun să se aprobe clorura de sodiu ca substanță de bază.

               (5)

               Totuși, în conformitate cu articolul 13 alineatul (2) din Regulamentul (CE) nr. 1107/2009 coroborat cu articolul 6 din același regulament, și având în vedere cunoștințele științifice și tehnice actuale, este necesar să se includă anumite condiții și restricții.

               (6)

               În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (5) ar trebui modificată în consecință.

               (7)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Aprobarea unei substanțe de bază
   Se aprobă clorura de sodiu ca substanță de bază, astfel cum este prevăzut în anexa I.
   Articolul 2
   Modificări ale Regulamentului de punere în aplicare (UE) nr. 540/2011
   Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.
   Articolul 3
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 septembrie 2017.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Autoritatea Europeană pentru Siguranța Alimentară, 2016; Outcome of the consultation with Member States and EFSA on the basic substance application for sodium chloride for use in plant protection as fungicide and bactericide in seed treatment and for disinfecting cutting tools (Rezultatul consultării cu statele membre și EFSA privind cererea de aprobare a clorurii de sodiu drept substanță de bază destinată utilizării în vederea protecției plantelor ca fungicid și bactericid pentru tratamentul semințelor și pentru dezinfectarea uneltelor de tăiat). EFSA supporting publication [Materiale conexe ale Autorității Europene pentru Siguranța Alimentară (EFSA)] 2016:EN-1091. 39 p.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

      (5)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      ANEXA I

                  Denumire comună, numere de identificare

                  Denumire IUPAC

                  Puritate (1)

                  Data aprobării

                  Dispoziții specifice

                  Clorură de sodiu
                  Nr. CAS: 7647-14-5

                  Clorură de sodiu

                  970 g/kg
                  Calitate alimentară

                  28 septembrie 2017

                  Sunt aprobate numai utilizările substanței de bază ca fungicid și insecticid.
                  Clorura de sodiu se utilizează în conformitate cu condițiile specifice incluse în concluziile raportului de examinare privind clorura de sodiu (SANTE/10383/2017), în special în apendicele I și II la respectivul raport.

         (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de examinare.

      ANEXA II
      În partea C din anexa la Regulamentul de punere în aplicare (UE) nr. 540/2011 se adaugă următoarea rubrică:

                     Număr

                     Denumire comună, numere de identificare

                     Denumire IUPAC

                     Puritate (1)

                     Data aprobării

                     Dispoziții specifice

                     „16

                     Clorură de sodiu
                     Nr. CAS: 7647-14-5

                     Clorură de sodiu

                     970 g/kg
                     Calitate alimentară

                     28 septembrie 2017

                     Sunt aprobate numai utilizările substanței de bază ca fungicid și insecticid.
                     Clorura de sodiu se utilizează în conformitate cu condițiile specifice incluse în concluziile raportului de examinare privind clorura de sodiu (SANTE/10383/2017), în special în apendicele I și II la respectivul raport.”

         (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de examinare.


title: Regulamentul de punere în aplicare (UE) nr. 690/2013 al Comisiei din 18 iulie 2013 de modificare a Regulamentului (CE) nr. 1484/95 în ceea ce privește prețurile reprezentative în sectorul cărnii de pasăre și în cel al ouălor și pentru ovalbumină

text:
               19.7.2013

               RO

               Jurnalul Oficial al Uniunii Europene

               L 196/16

         REGULAMENTUL DE PUNERE ÎN APLICARE (UE) NR. 690/2013 AL COMISIEI
   din 18 iulie 2013
   de modificare a Regulamentului (CE) nr. 1484/95 în ceea ce privește prețurile reprezentative în sectorul cărnii de pasăre și în cel al ouălor și pentru ovalbumină
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 143 coroborat cu articolul 4,
   având în vedere Regulamentul (CE) nr. 614/2009 al Consiliului din 7 iulie 2009 privind regimul comun de comercializare a ovalbuminei și lactalbuminei (2), în special articolul 3 alineatul (4),
   întrucât:

               (1)

               Regulamentul (CE) nr. 1484/95 al Comisiei (3) a stabilit normele de aplicare a sistemului de taxe de import suplimentare, precum și prețurile reprezentative în sectoarele cărnii de pasăre și ouălor și pentru ovalbumină.

               (2)

               Din controlul regulat al datelor pe baza cărora se determină prețurile reprezentative pentru produsele din sectorul cărnii de pasăre și din cel al ouălor și pentru ovalbumină rezultă că este necesară modificarea prețurilor reprezentative pentru importurile anumitor produse, ținând seama de variațiile prețurilor în funcție de origine.

               (3)

               Regulamentul (CE) nr. 1484/95 trebuie modificat în consecință.

               (4)

               Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament trebuie să intre în vigoare la data publicării sale.

               (5)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 1484/95 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iulie 2013.

            Pentru Comisie, pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 181, 14.7.2009, p. 8.

      (3)  JO L 145, 29.6.1995, p. 47.

      ANEXĂ

            „ANEXA I

                        Cod NC

                        Descrierea mărfurilor

                        Preț reprezentativ
                        (în EUR/100 kg)

                        Garanția vizată la articolul 3 alineatul (3)
                        (în EUR/100 kg)

                        Origine (1)

                        0207 12 10

                        Carcase de pui congelate, denumite «pui 70 %»

                        141,9

                        0

                        AR

                        0207 12 90

                        Carcase de pui congelate, denumite «pui 65 %»

                        165,7

                        0

                        AR

                        165,5

                        0

                        BR

                        0207 14 10

                        Bucăți dezosate, congelate, de cocoși și de găini

                        273,7

                        8

                        AR

                        251,2

                        15

                        BR

                        307,5

                        0

                        CL

                        279,5

                        6

                        TH

                        0207 27 10

                        Bucăți dezosate, congelate, de curcani și de curci

                        332,6

                        0

                        BR

                        297,0

                        0

                        CL

                        0408 11 80

                        Gălbenușuri de ou

                        490,3

                        0

                        AR

                        0408 91 80

                        Ouă fără coajă, uscate

                        560,6

                        0

                        AR

                        1602 32 11

                        Preparate nefierte din cocoși și găini

                        253,4

                        10

                        BR

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul «ZZ» reprezintă «alte origini».”


title: Regulamentul de punere în aplicare (UE) nr. 957/2012 al Comisiei din 17 octombrie 2012 de modificare a anexei I la Regulamentul (UE) nr. 605/2010 în ceea ce privește eliminarea rubricii referitoare la Antilele Olandeze din lista țărilor terțe din care este autorizată introducerea în Uniune de loturi de lapte crud și de produse lactate  Text cu relevanță pentru SEE

text:
               18.10.2012

               RO

               Jurnalul Oficial al Uniunii Europene

               L 287/5

         REGULAMENTUL DE PUNERE ÎN APLICARE (UE) NR. 957/2012 AL COMISIEI
   din 17 octombrie 2012
   de modificare a anexei I la Regulamentul (UE) nr. 605/2010 în ceea ce privește eliminarea rubricii referitoare la Antilele Olandeze din lista țărilor terțe din care este autorizată introducerea în Uniune de loturi de lapte crud și de produse lactate
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8 punctul 1 primul paragraf și articolul 8 punctul 4,
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 11 alineatul (1),
   întrucât:

               (1)

               Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. În special, acesta prevede că produsele de origine animală pot fi importate numai dintr-o țară terță sau dintr-o parte a unei țări terțe înscrisă pe o listă întocmită și actualizată în conformitate cu regulamentul respectiv.

               (2)

               De asemenea, Regulamentul (CE) nr. 854/2004 prevede că, atunci când aceste liste sunt întocmite și actualizate, trebuie să se țină cont de controalele Uniunii efectuate în țările terțe și de garanțiile oferite de autoritățile competente din țările terțe în ceea ce privește conformitatea sau echivalența cu legislația Uniunii privind hrana pentru animale și produsele alimentare și cu normele de sănătate animală specificate în Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3).

               (3)

               Anexa I la Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud și a produselor lactate destinate consumului uman (4) stabilește lista țărilor terțe din care este autorizată introducerea în Uniune de loturi de lapte crud și de produse lactate.

               (4)

               Statul autonom al Antilelor Olandeze este inclus în prezent în lista din anexa I la Regulamentul (UE) nr. 605/2010.

               (5)

               În urma unei reforme interne care a avut loc în Regatul Țărilor de Jos și care a intrat în vigoare începând cu 10 octombrie 2010, Antilele Olandeze au încetat să existe ca stat autonom în cadrul regatului respectiv. La aceeași dată, Curaçao și Saint-Martin au dobândit statutul de state autonome în cadrul Regatului Țărilor de Jos, iar Bonaire, Sint Eustatius și Saba au devenit municipalități cu statut special ale părții europene a Regatului Țărilor de Jos. Prin urmare, este necesar să se elimine rubrica referitoare la Antilele Olandeze din lista prevăzută în anexa I la Regulamentul (UE) nr. 605/2010.

               (6)

               Curaçao și Saint-Martin nu și-au exprimat interesul de a continua exporturile de lapte crud și de produse lactate destinate consumului uman către Uniune. Prin urmare, nu este necesară includerea lor în lista prevăzută în anexa I la Regulamentul (UE) nr. 605/2010.

               (7)

               Prin urmare, Regulamentul (UE) nr. 605/2010 ar trebui modificat în consecință.

               (8)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Rubrica referitoare la Antilele Olandeze se elimină din anexa I la Regulamentul (UE) nr. 605/2010.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 octombrie 2012.

            Pentru Comisie

            Președintele

         José Manuel BARROSO

      (1)  JO L 18, 23.1.2003, p. 11.

      (2)  JO L 139, 30.4.2004, p. 206.

      (3)  JO L 165, 30.4.2004, p. 1.

      (4)  JO L 175, 10.7.2010, p. 1.


title: Regulamentul de punere în aplicare (UE) 2017/1345 al Comisiei din 18 iulie 2017 privind operarea de deduceri din cotele de pescuit disponibile pentru anumite stocuri în 2017 din cauza depășirii cotelor de pescuit în anii precedenți

text:
               19.7.2017

               RO

               Jurnalul Oficial al Uniunii Europene

               L 186/6

         REGULAMENTUL DE PUNERE ÎN APLICARE (UE) 2017/1345 AL COMISIEI
   din 18 iulie 2017
   privind operarea de deduceri din cotele de pescuit disponibile pentru anumite stocuri în 2017 din cauza depășirii cotelor de pescuit în anii precedenți
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 105 alineatele (1), (2) și (3),
   întrucât:

               (1)

               Cotele de pescuit pentru anul 2016 au fost stabilite prin:

                           —

                           Regulamentul (UE) nr. 1367/2014 al Consiliului (2);

                           —

                           Regulamentul (UE) 2015/2072 al Consiliului (3);

                           —

                           Regulamentul (UE) 2016/72 al Consiliului (4); și

                           —

                           Regulamentul (UE) 2016/73 al Consiliului (5).

               (2)

               Cotele de pescuit pentru anul 2017 au fost stabilite prin:

                           —

                           Regulamentul (UE) 2016/1903 al Consiliului (6);

                           —

                           Regulamentul (UE) 2016/2285 al Consiliului (7);

                           —

                           Regulamentul (UE) 2016/2372 al Consiliului (8); și

                           —

                           Regulamentul (UE) 2017/127 al Consiliului (9).

               (3)

               În conformitate cu articolul 105 alineatul (1) din Regulamentul (CE) nr. 1224/2009, în cazul în care Comisia stabilește că un stat membru a depășit cotele de pescuit care i-au fost alocate, aceasta operează deduceri din viitoarele cote de pescuit ale statului membru respectiv.

               (4)

               La articolul 105 alineatele (2) și (3) din Regulamentul (CE) nr. 1224/2009 se prevede că astfel de deduceri trebuie operate în anul sau anii următori, aplicând factorii de multiplicare respectivi stabiliți la alineatele menționate.

               (5)

               Anumite state membre și-au depășit cotele de pescuit pentru anul 2016. Este deci oportun să se opereze deduceri din cotele de pescuit care le-au fost alocate pentru 2017 și, după caz, pentru anii următori, pentru stocurile din care s-a pescuit excesiv.

               (6)

               Regulamentele de punere în aplicare (UE) 2016/2226 (10) și (UE) 2017/162 (11) ale Comisiei prevăd deduceri din cotele de pescuit pentru anumite țări și specii pentru anul 2016. Cu toate acestea, în cazul anumitor state membre, deducerile care trebuiau aplicate pentru unele specii erau mai mari decât cotele respective disponibile pentru 2016 și, prin urmare, nu au putut fi operate în întregime în anul în cauză. Pentru a se garanta că în astfel de cazuri se deduce cantitatea totală pentru stocurile respective, cantitățile rămase ar trebui luate în considerare la stabilirea deducerilor pentru 2017 și, după caz, din cotele ulterioare.

               (7)

               În temeiul articolului 3 alineatul (3) din Regulamentul (CE) nr. 847/96 al Consiliului (12), Belgia a solicitat Comisiei, prin scrisoarea datată 16 noiembrie 2016, permisiunea să debarce cantități suplimentare de calcan și de calcan-neted în apele Uniunii din zonele IIa și IV (T/B/2AC4-C), în limita a 10 % din cotă. Cantitățile suplimentare acordate în 2016 prin respectiva procedură ar trebui considerate ca depășind debarcările permise în sensul deducerilor avute în vedere la articolul 105 din Regulamentul (CE) nr. 1224/2009.

               (8)

               Deducerile din cotele de pescuit, astfel cum sunt prevăzute în prezentul regulament, ar trebui să se aplice fără a aduce atingere deducerilor aplicabile cotelor din 2017 în temeiul Regulamentului de punere în aplicare (UE) nr. 185/2013 al Comisiei (13).

               (9)

               Deoarece cotele de pescuit sunt exprimate în tone, depășirile acestora cu cantități mai mici de o tonă nu ar trebui luate în considerare,

         ADOPTĂ PREZENTUL REGULAMENT:
   Articolul 1
   (1)   Cotele de pescuit stabilite în Regulamentele (UE) 2016/1903, (UE) 2016/2285, (UE) 2016/2372 și (UE) 2017/127 pentru anul 2017 se reduc în conformitate cu anexa la prezentul regulament.
   (2)   Alineatul (1) se aplică fără a aduce atingere deducerilor prevăzute în Regulamentul de punere în aplicare (UE) nr. 185/2013.
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iulie 2017.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 1.

      (2)  Regulamentul (UE) nr. 1367/2014 al Consiliului din 15 decembrie 2014 de stabilire, pentru 2015 și 2016, a posibilităților de pescuit pentru navele de pescuit din Uniune în ceea ce privește anumite stocuri de pești de adâncime (JO L 366, 20.12.2014, p. 1).

      (3)  Regulamentul (UE) 2015/2072 al Consiliului din 17 noiembrie 2015 de stabilire, pentru 2016, a posibilităților de pescuit pentru anumite stocuri de pește și grupe de stocuri de pește, aplicabile în Marea Baltică, și de modificare a Regulamentului (UE) nr. 1221/2014 și a Regulamentului (UE) 2015/104 (JO L 302, 19.11.2015, p. 1).

      (4)  Regulamentul (UE) 2016/72 al Consiliului din 22 ianuarie 2016 de stabilire, pentru anul 2016, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit din Uniune, în anumite ape din afara Uniunii și de modificare a Regulamentului (UE) 2015/104 (JO L 22, 28.1.2016, p. 1).

      (5)  Regulamentul (UE) 2016/73 al Consiliului din 18 ianuarie 2016 de stabilire, pentru 2016, a posibilităților de pescuit pentru anumite stocuri de pește din Marea Neagră (JO L 16, 23.1.2016, p. 1).

      (6)  Regulamentul (UE) 2016/1903 al Consiliului din 28 octombrie 2016 privind stabilirea, pentru anul 2017, a posibilităților de pescuit pentru anumite stocuri de pește și grupuri de stocuri de pește aplicabile în Marea Baltică și de modificare a Regulamentului (UE) 2016/72 (JO L 295, 29.10.2016, p. 1).

      (7)  Regulamentul (UE) 2016/2285 al Consiliului din 12 decembrie 2016 de stabilire, pentru 2017 și 2018, a posibilităților de pescuit pentru navele Uniunii în ceea ce privește anumite stocuri de pești de adâncime și de modificare a Regulamentului (UE) 2016/72 al Consiliului (JO L 344, 17.12.2016, p. 32).

      (8)  Regulamentul (UE) 2016/2372 al Consiliului din 19 decembrie 2016 de stabilire, pentru 2017, a posibilităților de pescuit pentru anumite stocuri de pește și grupe de stocuri de pește din Marea Neagră (JO L 352, 23.12.2016, p. 26).

      (9)  Regulamentul (UE) 2017/127 al Consiliului din 20 ianuarie 2017 de stabilire, pentru anul 2017, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 24, 28.1.2017, p. 1).

      (10)  Regulamentul de punere în aplicare (UE) 2016/2226 al Comisiei din 9 decembrie 2016 privind operarea de deduceri din cotele de pescuit disponibile pentru anumite stocuri în 2016 din cauza depășirii cotelor de pescuit în anii precedenți (JO L 336, 10.12.2016, p. 28).

      (11)  Regulamentul de punere în aplicare (UE) 2017/162 al Comisiei din 31 ianuarie 2017 privind operarea de deduceri din cotele de pescuit disponibile pentru anumite stocuri în 2016 din cauza depășirii cotelor de pescuit pentru alte stocuri în anii precedenți și de modificare a Regulamentului de punere în aplicare (UE) 2016/2226 privind operarea de deduceri din cotele de pescuit disponibile pentru anumite stocuri în 2016 din cauza depășirii cotelor de pescuit în anii precedenți (JO L 27, 1.2.2017, p. 101).

      (12)  Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (JO L 115, 9.5.1996, p. 3).

      (13)  Regulamentul de punere în aplicare (UE) nr. 185/2013 al Comisiei din 5 martie 2013 de stabilire a deducerilor din anumite cote de pescuit alocate Spaniei în 2013 și în anii următori din cauza depășirii cotei pentru macrou în 2009 (JO L 62, 6.3.2013, p. 1).

      ANEXĂ

         DEDUCERI DIN COTELE AFERENTE STOCURILOR AFECTATE DE DEPĂȘIRI ALE COTELOR

                  Stat membru

                  Codul speciei

                  Codul zonei

                  Denumirea speciei

                  Numele zonei

                  Cota inițială pentru 2016 (în kilograme)

                  Debarcări permise în 2016 (cantitate adaptată totală în kilograme) (1)

                  Total capturi în 2016 (cantitate în kg)

                  Utilizarea cotelor în raport cu debarcările permise

                  Depășirea cotelor de pescuit în raport cu debarcările permise (cantitate în kilograme)

                  Factor de multiplicare (2)

                  Factor de multiplicare suplimentar (3)
                      (4)

                  Deduceri restante din anii precedenți (5) (cantitate în kilograme)

                  Deduceri de aplicat în 2017 (cantitate în kilograme)

                  (1)

                  (2)

                  (3)

                  (4)

                  (5)

                  (6)

                  (7)

                  (8)

                  (9)

                  (10)

                  (11)

                  (12)

                  (13)

                  (14)

                  BE

                  SRX

                  07D.

                  Vulpi-de-mare și pisici-de-mare

                  Apele Uniunii din zona VIId

                  87 000

                  86 919

                  91 566

                  105,35 %

                  4 647

                  /

                  /

                  /

                  4 647

                  BE

                  SOL

                  7FG.

                  Limbă-de-mare comună

                  VIIf și VIIg

                  487 000

                  549 565

                  563 401

                  102,52 %

                  13 836

                  /

                  /

                  /

                  13 836

                  BE

                  SOL

                  8AB.

                  Limbă-de-mare comună

                  Zonele VIIIa și VIIIb

                  42 000

                  281 638

                  287 659

                  102,14 %

                  6 021

                  /

                  C (6)

                  /

                  6 021

                  BE

                  T/B

                  2AC4-C

                  Calcan și calcan-neted

                  Apele Uniunii din zonele IIa și IV

                  329 000

                  481 000

                  514 275

                  106,92 %

                  33 275  (7)

                  /

                  /

                  /

                  33 275

                  DE

                  DGS

                  2AC4-C

                  Câine-de-mare

                  Apele Uniunii din zonele IIa și IV

                  0

                  0

                  2 118

                  N/A

                  2 118

                  /

                  /

                  /

                  2 118

                  DE

                  MAC

                  2CX14-

                  Macrou

                  Zonele VI, VII, VIIIa, VIIIb, VIIId și VIIIe; apele Uniunii și apele internaționale din zona Vb; apele internaționale din zonele IIa, XII și XIV

                  22 751 000

                  21 211 759

                  22 211 517

                  104,71 %

                  999 758

                  /

                  /

                  /

                  999 758

                  DK

                  DGS

                  2AC4-C

                  Câine-de-mare

                  Apele Uniunii din zonele IIa și IV

                  0

                  0

                  1 350

                  N/A

                  1 350

                  /

                  /

                  /

                  1 350

                  DK

                  HER

                  1/2-

                  Hering nordic

                  Apele Uniunii, apele Insulelor Feroe, apele norvegiene și apele internaționale din zonele I și II

                  7 069 000

                  10 331 363

                  10 384 320

                  100,51 %

                  52 957

                  /

                  /

                  /

                  52 957

                  DK

                  JAX

                  4BC7D

                  Stavrid și capturi accidentale asociate

                  Apele Uniunii din zonele IVb, IVc și VIId

                  5 519 000

                  264 664

                  265 760

                  100,42 %

                  1 096

                  /

                  /

                  /

                  1 096

                  DK

                  MAC

                  2A34.

                  Macrou

                  Zonele IIIa și IV; apele Uniunii din zonele IIa, IIIb, IIIc și subdiviziunile 22-32

                  19 461 000

                  13 354 035

                  14 677 440

                  109,91 %

                  1 323 405

                  /

                  /

                  /

                  1 323 405

                  DK

                  MAC

                  2A4A-N

                  Macrou

                  Apele norvegiene din zonele IIa și IVa

                  14 043 000

                  14 886 020

                  16 351 930

                  109,85 %

                  1 465 910

                  /

                  /

                  /

                  1 465 910

                  DK

                  NOP

                  04-N.

                  Merluciu norvegian

                  Apele norvegiene din zona IV

                  0

                  0

                  22 880

                  N/A

                  22 880

                  /

                  /

                  /

                  22 880

                  DK

                  OTH

                  *2AC4C

                  Alte specii

                  Apele Uniunii din zonele IIa și IV

                  6 018 300

                  3 994 920

                  4 508 050

                  112,84 %

                  513 130

                  1,2

                  /

                  /

                  615 756

                  DK

                  POK

                  1N2AB.

                  Cod saithe

                  Apele norvegiene din zonele I și II

                  /

                  0

                  3 920

                  N/A

                  3 920

                  /

                  /

                  /

                  3 920

                  DK

                  SAN

                  234_1

                  Uvă

                  Apele Uniunii din zona 1 de gestionare a uvei

                  12 263 000

                  12 517 900

                  12 525 750

                  100,06 %

                  7 850

                  /

                  /

                  /

                  7 850

                  DK

                  SAN

                  04-N.

                  Uvă

                  Apele norvegiene din zona IV

                  0

                  0

                  19 860

                  N/A

                  19 860

                  /

                  /

                  /

                  19 860

                  ES

                  ALB

                  AN05N

                  Ton alb din zone nordice

                  Oceanul Atlantic, la nord de 5° N

                  14 917 370

                  14 754 370

                  16 645 500

                  112,82 %

                  1 891 130

                  1,2

                  /

                  /

                  2 269 356

                  ES

                  ALF

                  3X14-

                  Beryx

                  Apele Uniunii și apele internaționale din zonele III, IV, V, VI, VII, VIII, IX, X, XII și XIV

                  67 000

                  86 159

                  79 185

                  91,90 %

                  – 6 974

                  /

                  /

                  817

                  0

                  ES

                  BSF

                  8910-

                  Sabie neagră

                  Apele Uniunii și apele internaționale din zonele VIII, IX și X

                  12 000

                  24 004

                  16 419

                  68,41 %

                  – 7 585

                  /

                  /

                  2 703

                  0

                  ES

                  BUM

                  ATLANT

                  Marlin albastru

                  Oceanul Atlantic

                  0

                  0

                  13 396

                  N/A

                  13 396

                  /

                  A

                  /

                  20 094

                  ES

                  COD

                  1/2B.

                  Cod

                  Zonele I și IIb

                  13 192 000

                  9 730 876

                  9 731 972

                  100,01 %

                  1 096

                  /

                  /

                  /

                  1 096

                  ES

                  GHL

                  1N2AB.

                  Halibut negru

                  Apele norvegiene din zonele I și II

                  /

                  9 000

                  27 600

                  306,67 %

                  18 600

                  1,0

                  A

                  /

                  27 900

                  ES

                  GHL

                  N3LMNO

                  Halibut negru

                  NAFO 3LMNO

                  4 067 000

                  4 070 000

                  4 072 999

                  100,07 %

                  2 999

                  /

                  C (6)

                  /

                  2 999

                  ES

                  SRX

                  67AKXD

                  Vulpi-de-mare și pisici-de-mare

                  Apele Uniunii din zonele VIa, VIb, VIIa-c și VIIe-k

                  876 000

                  459 287

                  469 586

                  102,24 %

                  10 299

                  /

                  /

                  /

                  10 299

                  ES

                  SRX

                  89-C.

                  Vulpi-de-mare și pisici-de-mare

                  Apele Uniunii din zonele VIII și IX

                  1 057 000

                  925 232

                  956 878

                  103,42 %

                  31 646

                  /

                  A

                  131 767

                  179 236

                  ES

                  WHM

                  ATLANT

                  Marlin alb de Atlantic

                  Oceanul Atlantic

                  2 460

                  2 460

                  9 859

                  400,77 %

                  7 399

                  1,0

                  A

                  138 994

                  150 092

                  FR

                  LIN

                  04-C.

                  Mihalț-de-mare

                  Apele Uniunii din zona IV

                  162 000

                  262 351

                  304 077

                  115,91 %

                  41 726

                  1,0

                  /

                  /

                  41 726

                  FR

                  POK

                  1/2/INT

                  Cod saithe

                  Apele internaționale din zonele I și II

                  0

                  0

                  2 352

                  N/A

                  2 352

                  /

                  /

                  /

                  2 352

                  FR

                  RED

                  51214S

                  Sebastă (pelagică de mică adâncime)

                  Apele Uniunii și apele internaționale din zona V; apele internaționale din zonele XII și XIV

                  0

                  0

                  29 827

                  N/A

                  29 827

                  /

                  /

                  /

                  29 827

                  FR

                  SBR

                  678-

                  Pagel argintiu

                  Apele Uniunii și apele internaționale din zonele VI, VII și VIII

                  6 000

                  28 817

                  31 334

                  108,72 %

                  2 517

                  /

                  /

                  /

                  2 517

                  FR

                  SRX

                  07D.

                  Vulpi-de-mare și pisici-de-mare

                  Apele Uniunii din zona VIId

                  663 000

                  630 718

                  699 850

                  110,96 %

                  69 132

                  1,0

                  A

                  /

                  103 698

                  FR

                  SRX

                  67AKXD

                  Vulpi-de-mare și pisici-de-mare

                  Apele Uniunii din zonele VIa, VIb, VIIa-c și VIIe-k

                  3 255 000

                  3 641 000

                  39 254

                  101,08 %

                  39 254

                  /

                  /

                  /

                  39 254

                  FR

                  WHG

                  08.

                  Merlan

                  VIII

                  1 524 000

                  2 406 000

                  2 441 333

                  101,47 %

                  35 333

                  /

                  /

                  /

                  35 333

                  IE

                  PLE

                  7FG.

                  Cambulă de Baltica

                  VIIf și VIIg

                  200 000

                  66 332

                  67 431

                  101,66 %

                  1 099

                  /

                  /

                  /

                  1 099

                  IE

                  POK

                  1N2AB.

                  Cod saithe

                  Apele norvegiene din zonele I și II

                  /

                  0

                  5 969

                  N/A

                  5 969

                  /

                  /

                  /

                  5 969

                  IE

                  SRX

                  67AKXD

                  Vulpi-de-mare și pisici-de-mare

                  Apele Uniunii din zonele VIa, VIb, VIIa-c și VIIe-k

                  1 048 000

                  949 860

                  980 960

                  103,27 %

                  31 056

                  /

                  A (6)

                  /

                  31 056

                  NL

                  DGS

                  2AC4-C

                  Câine-de-mare

                  Apele Uniunii din zonele IIa și IV

                  0

                  0

                  1 260

                  N/A

                  1 260

                  /

                  /

                  /

                  1 260

                  NL

                  HAD

                  7X7A34

                  Eglefin

                  Zonele VIIb-k, VIII, IX și X; apele Uniunii din subzona CECAF 34.1.1

                  /

                  559

                  26 220

                  N/A

                  25 661

                  /

                  /

                  /

                  25 661

                  NL

                  HER

                  *25B-F

                  Hering nordic

                  Zonele II, Vb la nord de 62° N (apele Insulelor Feroe)

                  736 000

                  477 184

                  476 491

                  99,86 %

                  – 693

                  /

                  /

                  23 551

                  22 858

                  NL

                  OTH

                  *2A-14

                  Capturi accidentale asociate stavridului (caproide, merlan și macrou)

                  Apele Uniunii din zonele IIa, IVa, VI, VIIa-c, VIIe-k, VIIIa, VIIIb, VIIId și VIIIe; apele Uniunii și apele internaționale din zona Vb; apele internaționale din zonele XII și XIV

                  1 663 800

                  1 777 300

                  2 032 689

                  114,37 %

                  255 389

                  1,2

                  /

                  /

                  306 467

                  NL

                  POK

                  2A34.

                  Cod saithe

                  Zonele IIIa și IV; apele Uniunii din zonele IIa, IIIb, IIIc și subdiviziunile 22-32

                  68 000

                  110 846

                  110 889

                  100,04 %

                  43 (8)

                  /

                  /

                  1 057

                  1 057

                  NL

                  T/B

                  2AC4-C

                  Calcan și calcan-neted

                  Apele Uniunii din zonele IIa și IV

                  2 493 000

                  2 551 261

                  2 737 636

                  107,31 %

                  186 375

                  /

                  /

                  /

                  186 375

                  PT

                  BUM

                  ATLANT

                  Marlin albastru

                  Oceanul Atlantic

                  49 550

                  49 550

                  50 611

                  102,14 %

                  1 061

                  /

                  /

                  /

                  1 061

                  PT

                  GHL

                  1N2AB

                  Halibut negru

                  Apele norvegiene din zonele I și II

                  /

                  18 487

                  18 487

                  N/A

                  18 487

                  /

                  /

                  /

                  18 487

                  PT

                  MAC

                  8C3411

                  Macrou

                  VIIIc, IX și X; apele Uniunii din subzona CECAF 34.1.1

                  6 971 000

                  6 313 658

                  6 823 967

                  108,08 %

                  510 309

                  /

                  /

                  /

                  510 309

                  PT

                  SRX

                  89-C.

                  Vulpi-de-mare și pisici-de-mare

                  Apele Uniunii din zonele VIII și IX

                  1 051 000

                  1 051 000

                  1 068 676

                  101,68 %

                  17 676

                  /

                  /

                  /

                  17 676

                  PT

                  SWO

                  AN05N

                  Pește-spadă

                  Oceanul Atlantic, la nord de 5° N

                  1 161 950

                  1 541 950

                  1 561 142

                  101,24 %

                  19 192

                  /

                  /

                  /

                  19 192

                  UK

                  DGS

                  15X14

                  Câine-de-mare

                  Apele Uniunii și apele internaționale din zonele I, V, VI, VII, VIII, XII și XIV

                  0

                  0

                  12 585

                  N/A

                  12 585

                  /

                  /

                  /

                  12 585

                  UK

                  DGS

                  2AC4-C

                  Câine-de-mare

                  Apele Uniunii din zonele IIa și IV

                  0

                  0

                  17 776

                  N/A

                  17 776

                  /

                  /

                  /

                  17 776

                  UK

                  HER

                  4AB.

                  Hering nordic

                  Apele Uniunii și apele norvegiene din zona IV la nord de 53° 30′ N

                  70 348 000

                  70 710 390

                  73 419 998

                  103,83 %

                  2 709 608

                  /

                  /

                  2 709 608

                  UK

                  MAC

                  2CX14-

                  Macrou

                  Zonele VI, VII, VIIIa, VIIIb, VIIId și VIIIe; apele Uniunii și apele internaționale din zona Vb; apele internaționale din zonele IIa, XII și XIV

                  208 557 000

                  195 937 403

                  209 143 232

                  106,74 %

                  13 205 829

                  /

                  A (6)

                  /

                  13 205 829

                  UK

                  SAN

                  234_1

                  Uvă

                  Apele Uniunii din zona 1 de gestionare a uvei

                  268 000

                  0

                  0

                  N/A

                  0

                  /

                  /

                  1 466 168

                  1 466 168

                  UK

                  SRX

                  67AKXD

                  Vulpi-de-mare și pisici-de-mare

                  Apele Uniunii din zonele VIa, VIb, VIIa-c și VIIe-k

                  2 076 000

                  2 006 000

                  2 008 431

                  100,12 %

                  2 431

                  /

                  /

                  /

                  2 431

                  UK

                  T/B

                  2AC4-C

                  Calcan și calcan-neted

                  Apele Uniunii din zonele IIa și IV

                  693 000

                  522 000

                  544 680

                  104,34 %

                  22 680

                  /

                  /

                  /

                  22 680

         (1)  Cote aflate la dispoziția unui stat membru în temeiul regulamentelor relevante privind posibilitățile de pescuit, după luarea în considerare a schimburilor de posibilități de pescuit în conformitate cu articolul 16 alineatul (8) din Regulamentul (UE) nr. 1380/2013 al Parlamentului European și al Consiliului (JO L 354, 28.12.2013, p. 22), a transferurilor de cote din 2015 în 2016 în conformitate cu articolul 4 alineatul (2) din Regulamentul (CE) nr. 847/96 al Consiliului (JO L 115, 9.5.1996, p. 3), cu articolul 5a din Regulamentul (UE) nr. 1221/2014 al Consiliului (JO L 330, 15.11.2014, p. 16), cu articolul 18a din Regulamentul (UE) 2015/104 al Consiliului (JO L 22, 28.1.2015, p. 1), cu articolul 15 alineatul (9) din Regulamentul (UE) nr. 1380/2013 sau realocarea și deducerea posibilităților de pescuit în conformitate cu articolele 37 și 105 din Regulamentul (CE) nr. 1224/2009.

         (2)  Conform prevederilor articolului 105 alineatul (2) din Regulamentul (CE) nr. 1224/2009. În toate cazurile în care depășirea cotei de pescuit este mai mică sau egală cu 100 de tone, se aplică deduceri egale cu depășirea cotei de pescuit înmulțită cu 1,00.

         (3)  Conform prevederilor articolului 105 alineatul (3) din Regulamentul (CE) nr. 1224/2009 și cu condiția ca nivelul de depășire să fie mai mare de 10 %.

         (4)  Litera „A” indică faptul că s-a aplicat un factor de multiplicare suplimentar de 1,5 ca urmare a depășirilor consecutive ale cotelor de pescuit în anii 2014, 2015 și 2016. Litera „C” indică faptul că s-a aplicat un factor de multiplicare suplimentar de 1,5 deoarece stocul face obiectul unui plan multianual.

         (5)  Cantități rămase care nu au putut fi deduse în 2016 în temeiul Regulamentului (UE) 2016/2226, astfel cum a fost modificat prin Regulamentul (UE) 2017/162, deoarece nu a existat o cotă disponibilă sau cota disponibilă a fost insuficientă.

         (6)  Factor de multiplicare suplimentar neaplicabil deoarece nivelul de depășire a cotelor nu se situează peste 10 % din debarcările permise.

         (7)  La cererea Belgiei, Comisia a permis debarcări suplimentare de până la 10 % din cota de calcan și calcan neted (T/B), în conformitate cu articolul 3 alineatul (3) din Regulamentul (CE) nr. 847/96.

         (8)  Cantitățile mai mici de o tonă nu sunt luate în considerare.


title: Regulamentul de punere în aplicare (UE) 2016/1928 al Comisiei din 4 noiembrie 2016 privind determinarea încărcăturii transportate de alte categorii de nave decât navele de pasageri, navele ro-ro și navele container, în conformitate cu Regulamentul (UE) 2015/757 al Parlamentului European și al Consiliului privind monitorizarea, raportarea și verificarea emisiilor de dioxid de carbon generate de transportul maritim (Text cu relevanță pentru SEE )

text:
               5.11.2016

               RO

               Jurnalul Oficial al Uniunii Europene

               L 299/22

         REGULAMENTUL DE PUNERE ÎN APLICARE (UE) 2016/1928 AL COMISIEI
   din 4 noiembrie 2016
   privind determinarea încărcăturii transportate de alte categorii de nave decât navele de pasageri, navele ro-ro și navele container, în conformitate cu Regulamentul (UE) 2015/757 al Parlamentului European și al Consiliului privind monitorizarea, raportarea și verificarea emisiilor de dioxid de carbon generate de transportul maritim
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2015/757 al Parlamentului European și al Consiliului din 29 aprilie 2015 privind monitorizarea, raportarea și verificarea emisiilor de dioxid de carbon generate de transportul maritim și de modificare a Directivei 2009/16/CE (1), în special anexa II partea A punctul 2,
   întrucât:

               (1)

               Normele privind monitorizarea încărcăturii transportate și a altor informații relevante sunt prevăzute în anexa II la Regulamentul (UE) 2015/757. În special determinarea încărcăturii transportate de alte categorii de nave decât navele de pasageri, navele ro-ro și navele container trebuie efectuată în conformitate cu parametrii prevăzuți în partea A punctul 1 litera (g) din anexa respectivă.

               (2)

               În ceea ce privește petrolierele, navele-cisternă pentru produse chimice, navele transportoare de gaze, vrachierele, navele container frigorifice și transportoarele combinate, este oportun să se asigure determinarea indicatorului mediu de eficiență energetică în exploatare în conformitate cu orientările OMI privind utilizarea voluntară a indicatorului de eficiență energetică în exploatare (EEOI) pentru nave (2), deoarece aceste orientări reflectă practicile sectorului.

               (3)

               În cazul navelor transportoare de GNL și al navelor container/de transport de mărfuri ro-ro, parametrul care se utilizează pentru calculul încărcăturii transportate ar trebui să reflecte practicile sectorului și să asigure exactitatea și comparabilitatea în timp a informațiilor furnizate.

               (4)

               În cazul navelor de transport general de mărfuri, determinarea încărcăturii transportate ar trebui să urmeze o abordare specifică, ce ține seama de variațiile densității încărcăturii, care sunt semnificative pentru această categorie de nave. Este oportun să se permită completarea acestor date în mod voluntar cu date suplimentare, în conformitate cu orientările OMI privind utilizarea voluntară a indicatorului de eficiență energetică în exploatare (EEOI) pentru nave.

               (5)

               În cazul transportoarelor de vehicule, determinarea încărcăturii transportate ar trebui să urmeze o abordare flexibilă, bazată pe două opțiuni diferite. Pentru a reflecta mai bine importanța deosebită a volumului, este oportun să se permită furnizarea în mod voluntar de date referitoare la un alt parametru suplimentar.

               (6)

               Navele ro-pax ar trebui considerate un caz particular, în care se aplică condiții specifice. Având în vedere serviciile mixte oferite de navele ro-pax și pentru a reflecta mai bine practicile sectorului, ar trebui să se utilizeze doi parametri pentru exprimarea încărcăturii transportate.

               (7)

               Pentru alte tipuri de nave, care nu se încadrează în categoriile de mai sus și nici în categoriile prevăzute în partea A punctul 1 literele (d), (e) și (f) din anexa II la Regulamentul (UE) 2015/757, ar trebui să se permită aplicarea unei abordări flexibile, care să reflecte pe deplin diversitatea navelor care transportă tipuri foarte diferite de mărfuri. Pentru a asigura coerența și comparabilitatea datelor în timp, în conformitate cu articolul 4 alineatul (3) din Regulamentul (UE) 2015/757, parametrul cel mai adecvat pentru încărcătura transportată ales de societate trebuie documentat în planul de monitorizare al navei și aplicat în consecință.

               (8)

               Comisia a consultat părțile interesate cu privire la cele mai bune practici ale sectorului în domeniul chestiunilor vizate de prezentul regulament. Consultarea s-a desfășurat prin intermediul subgrupului de supraveghere a MRV în domeniul transportului maritim, înființat sub egida Forumului european pentru un transport naval sustenabil.

               (9)

               Măsurile prevăzute de prezentul regulament sunt conforme cu avizul Comitetului privind schimbările climatice instituit prin articolul 26 din Regulamentul (UE) nr. 525/2013 al Parlamentului European și al Consiliului (3),

         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește norme care specifică parametrii aplicabili pentru determinarea încărcăturii transportate de alte categorii de nave decât navele de pasageri, navele ro-ro și navele container, în scopul monitorizării per călătorie a altor informații relevante, în conformitate cu articolul 9 alineatul (1) din Regulamentul (UE) 2015/757.
   Articolul 2
   Definiții
   În sensul prezentului regulament, se aplică următoarele definiții:

               1.

               „petrolier” înseamnă o navă construită sau adaptată în principal pentru transportul de țiței sau de produse petroliere în vrac în spațiile sale de marfă, alta decât transportoarele combinate, navele transportoare de substanțe lichide nocive și navele transportoare de gaze;

               2.

               „navă-cisternă pentru produse chimice” înseamnă o navă construită sau adaptată pentru transportul în vrac al produselor lichide menționate în capitolul 17 din Codul internațional pentru construcția și echiparea navelor care transportă produse chimice periculoase în vrac (4) sau o navă construită sau adaptată pentru transportul unei încărcături de substanțe lichide nocive în vrac;

               3.

               „navă transportoare de GNL” înseamnă o navă-cisternă pentru transportul gazului natural lichefiat (GNL) în vrac (în principal metan), în rezervoare izolate, independente;

               4.

               „navă transportoare de gaze” înseamnă o navă-cisternă pentru transportul gazelor lichefiate, altele decât GNL, în vrac;

               5.

               „vrachier” înseamnă o navă destinată, în principal, transportului de mărfuri uscate în vrac, inclusiv nave precum mineralierele, definite la regula 1 din capitolul XII al Convenției internaționale din 1998 pentru ocrotirea vieții omenești pe mare (Convenția SOLAS), cu excepția transportoarelor combinate;

               6.

               „navă de transport general de mărfuri” înseamnă o navă cu una sau mai multe punți proiectată în principal pentru transportul de mărfuri generale, cu excepția navelor specializate în transportul de mărfuri uscate, care nu sunt incluse în calculul liniilor de referință pentru navele de transport general de mărfuri, și anume, navele pentru transportul animalelor vii, navele port-barje, navele pentru transporturi grele, navele pentru transportul iahturilor și navele pentru transportul combustibilului nuclear;

               7.

               „navă container frigorifică” înseamnă o navă proiectată exclusiv pentru transportul de mărfuri refrigerate, în cale frigorifice;

               8.

               „transportor de vehicule” înseamnă o navă de transport de mărfuri roll-on-roll-off cu mai multe punți, proiectată pentru transportul de autoturisme și camioane goale;

               9.

               „transportor combinat” înseamnă o navă proiectată pentru a transporta la capacitatea maximă de încărcare mărfuri lichide și uscate, în vrac;

               10.

               „navă ro-pax” înseamnă o navă care transportă mai mult de 12 pasageri și care dispune de spațiu de marfă roll-on/roll-off la bord;

               11.

               „navă container/de transport de mărfuri ro-ro” înseamnă un hibrid între o navă container și o navă de transport de mărfuri ro-ro, compusă din secțiuni independente;

               12.

               „greutatea maximă transportată” înseamnă, în tone metrice, deplasamentul unei nave la pescajul maxim, înmulțit cu densitatea relativă a apei la plecare, din care se scad greutatea navei goale și greutatea combustibilului de la bord, determinată la plecarea în călătoria respectivă cu încărcătură;

               13.

               „deplasament” înseamnă, în metri cubi, volumul dezlocuit de o navă cu excepția apendicelor, în cazul unei nave cu bordaj metalic, și, respectiv, volumul dezlocuit la suprafața exterioară a cocăi, în cazul unei nave cu bordaj din orice alt material;

               14.

               „greutatea navei goale” înseamnă, în tone metrice, greutatea reală a navei fără combustibil, pasageri, marfă, apă și alte consumabile de la bord.

         Articolul 3
   Parametrii utilizați pentru determinarea „încărcăturii transportate” per categorie de nave
   În scopul monitorizării altor informații relevante per călătorie în conformitate cu articolul 9 alineatul (1) din Regulamentul (UE) 2015/757, „încărcătura transportată” se determină după cum urmează:

               (a)

               pentru petroliere, ca fiind masa încărcăturii de la bord;

               (b)

               pentru navele-cisternă pentru produse chimice, ca fiind masa încărcăturii de la bord;

               (c)

               pentru navele transportoare de GNL, ca fiind volumul încărcăturii la descărcare sau, dacă încărcătura este descărcată în mai multe rânduri pe parcursul unei călătorii, ca fiind suma dintre încărcătura descărcată în cursul unei călătorii și încărcătura descărcată în toate porturile de escală următoare, până la o nouă încărcare;

               (d)

               pentru navele transportoare de gaze, ca fiind masa încărcăturii de la bord;

               (e)

               pentru vrachiere, ca fiind masa încărcăturii de la bord;

               (f)

               pentru navele de transport general de mărfuri, ca fiind greutatea maximă transportată, în cazul călătoriilor cu încărcătură, și, respectiv, zero, în cazul călătoriilor cu balast;

               (g)

               pentru navele container frigorifice, ca fiind masa încărcăturii de la bord;

               (h)

               pentru transportoarele de vehicule, ca fiind masa încărcăturii de la bord, determinată ca masă efectivă, ca număr de unități de încărcare sau ca metri liniari ocupați înmulțiți cu valorile implicite ale greutății lor;

               (i)

               pentru transportoarele combinate, ca fiind masa încărcăturii de la bord;

               (j)

               pentru navele ro-pax, ca fiind numărul de pasageri și masa încărcăturii de la bord, determinată ca masă efectivă, ca număr de unități de încărcare (camioane, autoturisme etc.) sau ca metri liniari ocupați înmulțiți cu valorile implicite ale greutății lor;

               (k)

               pentru navele container/de transport de mărfuri ro-ro, ca fiind volumul încărcăturii de la bord, determinat ca sumă dintre numărul de unități de încărcare (autoturisme, remorci, camioane și alte unități standard) înmulțit cu o suprafață implicită și cu înălțimea punții (distanța dintre sol și grinda structurală), numărul de metri liniari ocupați înmulțit cu înălțimea punții (pentru alte nave ro-ro) și numărul de unități TEU înmulțit cu 38,3 m3;

               (l)

               pentru alte tipuri de nave, care nu se încadrează în categoriile menționate la literele (a)-(k) și nici în categoriile prevăzute la literele (d), (e) și (f) din partea A punctul 1 din anexa II la Regulamentul (UE) 2015/757, ca fiind masa încărcăturii de la bord sau ca fiind greutatea maximă transportată, în cazul călătoriilor cu încărcătură, și, respectiv, zero, în cazul călătoriilor cu balast.

         În sensul literei (f) de la primul paragraf, masa încărcăturii de la bord poate fi utilizată în mod voluntar ca parametru suplimentar.
   În sensul literei (h) de la primul paragraf, greutatea maximă transportată, în cazul călătoriilor cu încărcătură, și valoarea zero, în cazul călătoriilor cu balast, pot fi utilizate în mod voluntar ca parametru suplimentar.
   Articolul 4
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 noiembrie 2016.

            Pentru Comisie

            Președintele

         Jean-Claude JUNCKER

      (1)  JO L 123, 19.5.2015, p. 55.

      (2)  MEPC.1/Circ.684.

      (3)  Regulamentul (UE) nr. 525/2013 al Parlamentului European și al Consiliului din 21 mai 2013 privind un mecanism de monitorizare și de raportare a emisiilor de gaze cu efect de seră, precum și de raportare, la nivel național și al Uniunii, a altor informații relevante pentru schimbările climatice și de abrogare a Deciziei nr. 280/2004/CE (JO L 165, 18.6.2013, p. 13).

      (4)  Astfel cum a fost modificat prin MEPC.225(64) și MSC.340 (91).


title: Regulamentul de punere în aplicare (UE) nr. 590/2012 al Comisiei din 4 iulie 2012 de stabilire a valorilor forfetare de import pentru fixarea prețului de intrare pentru anumite fructe și legume

text:
               5.7.2012

               RO

               Jurnalul Oficial al Uniunii Europene

               L 175/11

         REGULAMENTUL DE PUNERE ÎN APLICARE (UE) NR. 590/2012 AL COMISIEI
   din 4 iulie 2012
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în sectorul fructelor și legumelor și în sectorul fructelor și legumelor procesate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iulie 2012.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 157, 15.6.2011, p. 1.

      ANEXĂ
      Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  TR

                  50,2

                  ZZ

                  50,2

                  0707 00 05

                  TR

                  103,7

                  ZZ

                  103,7

                  0709 93 10

                  TR

                  119,0

                  ZZ

                  119,0

                  0805 50 10

                  AR

                  63,5

                  TR

                  54,0

                  UY

                  93,7

                  ZA

                  93,8

                  ZZ

                  76,3

                  0808 10 80

                  AR

                  205,4

                  BR

                  81,6

                  CL

                  105,8

                  CN

                  100,6

                  NZ

                  131,5

                  US

                  177,2

                  UY

                  58,9

                  ZA

                  106,0

                  ZZ

                  120,9

                  0808 30 90

                  AR

                  173,5

                  CL

                  108,9

                  CN

                  83,4

                  NZ

                  207,2

                  ZA

                  112,5

                  ZZ

                  137,1

                  0809 10 00

                  TR

                  187,1

                  ZZ

                  187,1

                  0809 29 00

                  TR

                  328,9

                  ZZ

                  328,9

                  0809 30

                  TR

                  214,9

                  ZZ

                  214,9

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” desemnează „alte origini”.


title: Regulamentul de punere în aplicare (UE) nr. 1021/2012 al Comisiei din 6 noiembrie 2012 privind autorizarea preparatului endo-1,4-beta-xilanază produsă de Trichoderma reesei (ATCC PTA 5588) ca aditiv furajer pentru speciile de păsări de curte minore altele decât rațele (titularul autorizației: Danisco Animal Nutrition)  Text cu relevanță pentru SEE

text:
               7.11.2012

               RO

               Jurnalul Oficial al Uniunii Europene

               L 307/68

         REGULAMENTUL DE PUNERE ÎN APLICARE (UE) NR. 1021/2012 AL COMISIEI
   din 6 noiembrie 2012
   privind autorizarea preparatului endo-1,4-beta-xilanază produsă de Trichoderma reesei (ATCC PTA 5588) ca aditiv furajer pentru speciile de păsări de curte minore altele decât rațele (titularul autorizației: Danisco Animal Nutrition)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2) și articolul 13 alineatul (3),
   întrucât:

               (1)

               Regulamentul (CE) nr. 1831/2003 prevede autorizarea utilizării aditivilor destinați hranei animalelor, precum și criteriile și procedurile de acordare a unei astfel de autorizații.

               (2)

               Utilizarea endo-1,4-beta-xilanazei produsă de Trichoderma reesei (ATCC PTA 5588) a fost autorizată pentru o perioadă de zece ani pentru puii pentru îngrășare, găinile ouătoare, rațele și curcanii pentru îngrășare prin Regulamentul (UE) nr. 9/2010 al Comisiei (2) și pentru purceii înțărcați și porcii pentru îngrășare prin Regulamentul de punere în aplicare (UE) nr. 528/2011 al Comisiei (3).

               (3)

               În conformitate cu articolul 7 din Regulamentul (CE) nr. 1831/2003, a fost transmisă o cerere pentru o nouă utilizare a endo-1,4-beta-xilanazei produsă de Trichoderma reesei (ATCC PTA 5588) pentru speciile de păsări de curte minore altele decât rațele, solicitându-se ca aditivul să fie clasificat în categoria „aditivi zootehnici”.

               (4)

               Cererea a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003, precum și de datele relevante în sprijinul ei.

               (5)

               Autoritatea Europeană pentru Siguranța Alimentară („autoritatea”) și-a axat evaluarea pe siguranța și eficacitatea pentru noile specii țintă. Autoritatea a concluzionat, în avizul ei din 22 mai 2012 (4) că, în condițiile de utilizare propuse, întrucât siguranța endo-1,4-beta-xilanazei produsă de Trichoderma reesei (ATCC PTA 5588) a fost stabilită pentru speciile majore de păsări de curte cu o marjă mare de siguranță, această concluzie poate fi extinsă la toate speciile de păsări de curte vizate în cerere. Ea a afirmat că o concluzie similară privind eficacitatea poate fi extrapolată de la speciile de păsări de curte majore la toate speciile de păsări de curte minore. Autoritatea nu consideră că sunt necesare cerințe specifice de monitorizare ulterioară introduceri pe piață. De asemenea, ea a verificat raportul privind metoda de analiză a aditivului furajer în furaje, transmis de laboratorul de referință al UE înființat în temeiul Regulamentului (CE) nr. 1831/2003.

               (6)

               Evaluarea endo-1,4-beta-xilanazei (EC 3.2.1.8) produsă de Trichoderma reesei (ATCC PTA 5588) arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui să fie autorizată astfel cum se specifică în anexa la prezentul regulament.

               (7)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Enzima, cu specificațiile din anexă, aparținând categoriei „aditivi zootehnici” și grupului funcțional „promotori de digestibilitate”, este autorizată ca aditiv pentru hrana animalelor în condițiile prevăzute în anexa respectivă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 noiembrie 2012.

            Pentru Comisie

            Președintele

         José Manuel BARROSO

      (1)  JO L 268, 18.10.2003, p. 29.

      (2)  JO L 3, 7.1.2010, p. 3.

      (3)  JO L 143, 31.5.2011, p. 10.

      (4)  EFSA Journal 2012; 10(6):2739.

      ANEXĂ

                  Numărul de identificare al aditivului

                  Numele titularului autorizației

                  Aditiv

                  Compoziție, formulă chimică, descriere, metodă analitică

                  Specia sau categoria de animale

                  Vârsta maximă

                  Conținutul minim

                  Conținutul maxim

                  Alte dispoziții

                  Sfârșitul perioadei de autorizare

                  Unități de activitate/kg de furaj complet cu un conținut de umiditate de 12 %

                     Categoria aditivilor zootehnici. Grup funcțional: promotori de digestibilitate

                  4a11

                  Danisco Animal Nutrition
                  [entitate juridică Danisco (UK) Limited]

                  Endo-1,4-beta-xilanază
                  EC 3.2.1.8

                                 Compoziția aditivului

                              Preparat de endo-1,4-beta-xilanază (EC 3.2.1.8) produsă de Trichoderma reesei (ATCC PTA 5588) cu o activitate minimă de 40 000 U/g (1)

                                 Caracterizarea substanței active

                              Endo-1,4-beta-xilanază (EC 3.2.1.8) produsă de Trichoderma reesei (ATCC PTA 5588)

                                 Metoda analitică
                                  (2)

                              Pentru cuantificarea activității endo-1,4-beta-xilanazei:
                              metoda colorimetrică bazată pe cuantificarea fragmentelor colorate hidrosolubile produse prin acțiunea endo-1,4-beta-xilanazei asupra arabinoxilanului din grâu legat cu azurină, la pH 4,25 și la 50 °C.

                  Specii de păsări de curte minore altele decât rațele

                  —

                  625U

                              1.

                              În instrucțiunile de utilizare a aditivului și a preamestecului se indică temperatura de depozitare, durata de conservare și stabilitatea la granulare.

                              2.

                              Pentru utilizarea în furaje bogate în polizaharide amilacee și neamilacee (în principal beta-arabinoxilani).

                  27 noiembrie 2022

         (1)  1 U reprezintă cantitatea de enzimă care eliberează într-un minut 0,5 micromoli de zaharuri reductoare (măsurate în echivalenți xiloză) dintr-un substrat de arabinoxilan din pleavă de ovăz reticulat, la pH 5,3 și la 50 °C.

         (2)  Detalii privind metodele de analiză sunt disponibile la următoarea adresă a laboratorului de referință: http://irmm.jrc.ec.europa.eu/EURLs/EURL_feed_additives/Pages/index.aspx.


title: Regulamentul de punere în aplicare (UE) 2016/328 al Comisiei din 26 februarie 2016 de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Carciofo Spinoso di Sardegna (DOP)]

text:
               9.3.2016

               RO

               Jurnalul Oficial al Uniunii Europene

               L 62/4

         REGULAMENTUL DE PUNERE ÎN APLICARE (UE) 2016/328 AL COMISIEI
   din 26 februarie 2016
   de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Carciofo Spinoso di Sardegna (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Carciofo Spinoso di Sardegna”, înregistrată în temeiul Regulamentului (CE) nr. 94/2011 al Comisiei (2).

               (2)

               Deoarece modificarea respectivă nu este minoră în sensul articolului 53 alineatul (2) din Regulamentul (CE) nr. 1151/2012, Comisia a publicat cererea de modificare în Jurnalul Oficial al Uniunii Europene
                   (3), în conformitate cu articolul 50 alineatul (2) litera (a) din regulamentul respectiv.

               (3)

               Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Carciofo Spinoso di Sardegna” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 februarie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (UE) nr. 94/2011 al Comisiei din 3 februarie 2011 de înregistrare a unei denumiri în Registrul denumirilor de origine protejate și al indicațiilor geografice protejate [Carciofo Spinoso di Sardegna (DOP)] (JO L 30, 4.2.2011, p. 21).

      (3)  JO C 351, 23.10.2015, p. 24.


title: Regulamentul de punere în aplicare (UE) 2016/1027 al Comisiei din 24 iunie 2016 de stabilire a coeficientului de atribuire care urmează să se aplice licențelor de export pentru anumite produse lactate care urmează să fie exportate către Republica Dominicană în cadrul contingentului menționat în Regulamentul (CE) nr. 1187/2009

text:
               25.6.2016

               RO

               Jurnalul Oficial al Uniunii Europene

               L 168/11

         REGULAMENTUL DE PUNERE ÎN APLICARE (UE) 2016/1027 AL COMISIEI
   din 24 iunie 2016
   de stabilire a coeficientului de atribuire care urmează să se aplice licențelor de export pentru anumite produse lactate care urmează să fie exportate către Republica Dominicană în cadrul contingentului menționat în Regulamentul (CE) nr. 1187/2009
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188,
   întrucât:

               (1)

               Secțiunea 3 din capitolul III din Regulamentul (CE) nr. 1187/2009 al Comisiei (2) stabilește procedura de alocare a licențelor de export pentru anumite produse lactate care urmează să fie exportate către Republica Dominicană în temeiul unui contingent deschis pentru țara respectivă.

               (2)

               Articolul 29 din Regulamentul (CE) nr. 1187/2009 prevede posibilitatea ca operatorii să depună cererile de licență de export între 20 și 30 mai pentru exporturile aferente anului contingentar cuprins între 1 iulie și 30 iunie din anul următor. În temeiul articolului 31 alineatul (2) din Regulamentul (CE) nr. 1187/2009, este adecvat să se stabilească în ce măsură pot fi acordate licențele pentru cantitățile solicitate și să se stabilească coeficientul de alocare pentru fiecare parte a contingentului.

               (3)

               Cererile depuse între 20 și 30 mai 2016 vizează cantități mai mici decât cantitățile disponibile. Prin urmare, este adecvat ca, în temeiul articolului 31 alineatul (3) primul paragraf din Regulamentul (CE) nr. 1187/2009, să se stabilească cantitatea rămasă pentru care se pot depune cereri de licență între 1 și 10 noiembrie 2016,

         ADOPTĂ PREZENTUL REGULAMENT:
   Articolul 1
   Se acceptă cererile de licență de export depuse între 20 și 30 mai 2016.
   Cantitățile care fac obiectul cererilor de licență de export menționate la primul paragraf din prezentul articol pentru produsele menționate la articolul 27 alineatul (2) din Regulamentul (CE) nr. 1187/2009 se multiplică cu următorii coeficienți de alocare:

               —

               1,00 pentru cererile depuse pentru partea de contingent menționată la articolul 28 alineatul (1) litera (a) din Regulamentul (CE) nr. 1187/2009;

               —

               1,00 pentru cererile depuse pentru partea de contingent menționată la articolul 28 alineatul (1) litera (b) din Regulamentul (CE) nr. 1187/2009.

         Cantitatea rămasă, astfel cum este menționată la articolul 31 alineatul (3) primul paragraf din Regulamentul (CE) nr. 1187/2009, este de 8 095 de tone.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2016.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  Regulamentul (CE) nr. 1187/2009 al Comisiei din 27 noiembrie 2009 de stabilire a normelor speciale de aplicare a Regulamentului (CE) nr. 1234/2007 al Consiliului în ceea ce privește licențele de export și restituirile la export în sectorul laptelui și produselor lactate (JO L 318, 4.12.2009, p. 1).